Kommissionens beslutning

af 14. marts 2001

om ændring af beslutning 2000/418/EF for så vidt angår maskinudbenet kød og rygsøjle hos kvæg

(meddelt under nummer K(2001) 705)

(EØS-relevant tekst)

(2001/233/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 10, stk. 4,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(4), særlig artikel 22, og

ud fra følgende betragtninger:

(1) I Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier, og om ændring af beslutning 94/474/EF(5), ændret ved beslutning 2001/2/EF(6), er der fastsat bestemmelser om fjernelse og destruktion af visse former for specificeret risikomateriale. I henhold til denne beslutning skal rygsøjlen på kvæg på over 30 måneder i forvejen fjernes i de medlemsstater, hvor der er konstateret mange BSE-tilfælde. Den indeholder også restriktioner i forbindelse med produktionen af visse materialer, visse slagtemetoder og visse former for import. Dette skal ses i lyset af nye videnskabelige data.

(2) En eksponering af personer for risici, der stammer fra bovin spongiform encephalopati (BSE), har i vid udstrækning været forbundet med konsum af maksinudbenet kød fra knogler i hovedet og rygsøjlen. Af kontrolmæssige hensyn bør forbuddet mod at anvende knogler fra hovedet og rygsøjlen fra kvæg, får og geder uanset alder i fremstillingen af maskinudbenet kød udvides til at omfatte alle disse dyrs knogler.

(3) Den seneste udvikling i BSE-situationen i Fællesskabet har fået nogle medlemsstater til at træffe yderligere unilaterale beskyttelsesforanstaltninger.

(4) Rådet har på den baggrund opfordret Kommissionen til at anmode Den Videnskabelige Styringskomité (VSK) om at evaluere de unilaterale, midlertidige beskyttelsesforanstaltninger, visse medlemsstater har truffet, og træffe relevante foranstaltninger.

(5) Set i lyset af den geografiske BSE-risiko og på baggrund af effektiviteten i de foranstaltninger, der skal nedbringe risici, har VSK gentaget sin anbefaling om at fjerne rygsøjle og dorsalrodsganglier på kvæg over 12 måneder fra fødekæden (mennesker og dyr).

(6) I sin udtalelse af 20. februar 1998 om BSE-risici anførte VSK, at rygsøjle og dorsalrodsganglier udgør henholdsvis 2,0 % og 3,8 % af den samlede infektionsmængde af et BSE-inficeret dyr. Den anerkendte i udtalelsen, at med udgangspunkt i de kvantitative oplysninger udgør hjerne, rygmarv, dorsalrodsganglier og trigeminusganglier den største risiko for mennesker i forbindelse med direkte konsum.

(7) I sin udtalelse af 14. april 2000 om Det Forenede Kongeriges beslutning om at ophæve forbuddet mod konsum af ikke-udbenet kød vurderede VSK endvidere, at risikoen ved knoglemarv var meget lav eller ubetydeligt lille. Derfor udgør rygsøjle og dorsalsrodsganglier på baggrund af nuværende oplysninger mindre end 4 % af infektionsmængden i et inficeret dyr. I henhold til aldersmønstret for de bekræftede BSE-tilfældes vedkommende formindskes risici yderligere for dyr, der er yngre end 30 måneder. Af tidligere erfaring fremgår det, at 99,95 % af de mere end 180000 BSE-tilfælde i Europa er opstået hos dyr på over 30 måneder.

(8) Af den grund udgør rygsøjlen på kvæg, der er ældre end 30 måneder, den største risiko og bør stadig fjernes og destrueres i de medlemsstater, hvor der er konstateret mange BSE-tilfælde. Dette gælder også kvæg, der er født efter et effektivt håndhævet foderstop. Rygsøjlen på kvæg på over 12 måneder bør også fjernes i de medlemsstater, hvor det er sandsynligt, at der optræder BSE i kvæg af national oprindelse, men hvor det ikke er bekræftet, eller hvor det er bekræftet på et lavere eller højere niveau under hensyntagen til, hvor effektive de foranstaltninger er, der skal nedbringe risici.

(9) De foreløbige resultater af den storstilede anvendelse af hurtigtesten af dyr af national oprindelse viser, at der blev opdaget BSE-tilfælde i lande, hvor der ikke tidligere var blevet konstateret BSE. Den lave alder hos nogle af de dyr, hvor der blev konstateret BSE, viser, at foranstaltningerne for at nedbringe BSE-risikoen ikke har været helt effektive i alle medlemsstater.

(10) Samtidig er der opstået et behov for at genetablere forbrugernes tillid, navnlig i de medlemsstater, hvor der som følge af resultaterne af testprogrammet er opstået usikkerhed om, hvor effektive de foranstaltninger er, der har til formål at nedbringe risikoen.

(11) Rygsøjlen kan fjernes på detailsalgsstedet, hvilket betyder, at slagtekroppe af kvæg eller dele heraf, som stadigvæk indeholder rygsøjlen, kan sælges på hjemmemarkedet. For at undgå, at det indre marked bryder sammen, bør slagtekroppe med rygsøjle også godkendes med henblik på handel mellem medlemsstaterne.

(12) De medlemsstater, for hvilke videnskabelige evalueringer viser, at det er usandsynligt, at der forekommer BSE, eller for hvilke der foreligger afgørende beviser for, at foranstaltningerne til nedbringelse af risici er effektive, kan søge om fritagelse for forpligtelsen til at fjerne rygsøjlen. Denne fritagelse gøres betinget af, at der stadig føres tilsyn med, at foranstaltningerne til nedbringelse af risici gennem BSE-undersøgelse af kvæg fortsat er effektive.

(13) Ved Kommissionens forordning (EF) nr. 716/96 af 19. april 1996 om ekstraordinære støtteforanstaltninger for oksekødsmarkedet i Det Forenede Kongerige(7) og Kommissionens forordning (EF) nr. 2777/2000 af 18. december 2000 om ekstraordinære støtteforanstaltninger for oksekødsmarkedet(8) er der indført en ordning, ifølge hvilken raske dyr på over 30 måneder kan opkøbes til destruktion i stedet for at blive slagtet til konsum. Det er nødvendigt at præcisere, at forpligtelsen til at undersøge visse grupper af dyr også gælder, når sådanne dyr opkøbes til destruktion i henhold til disse forordninger.

(14) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2000/418/EF foretages følgende ændringer:

1) I artikel 7, litra b), indsættes følgende afsnit:

"Dog kan kroppe, der ikke indeholder andet risikomateriale end rygsøjlen, herunder dorsalrodsganglier, sendes til en anden medlemsstat uden sidstnævntes forhåndsgodkendelse."

2) I artikel 4 udgår "i hovedet og rygsøjlen".

3) Bilag I ændres således:

a) Punkt 1 affattes således:

"1) a) Følgende væv betegnes som specificeret risikomateriale i alle medlemsstater og deres regioner:

i) kranium, herunder hjerne og øjne, tonsiller og rygsøjle, med undtagelse af halens ryghvirvler, men inklusive dorsalsrodsganglier og rygmarv fra kvæg på over 12 måneder og tarmene fra duodenum til rektum fra kvæg uanset alder

ii) kranium, herunder hjerne og øjne, tonsiller og rygmarv fra får og geder på over 12 måneder, eller som har en frembrudt, blivende hjørnetand, og milt fra får og geder uanset alder.

b) Ud over det specificerede risikomateriale i litra a) betegnes følgende væv som specificeret risikomateriale i Det Forenede Kongerige og Portugal undtagen den selvstyrende region Azorerne:

- hele hovedet bortset fra tungen, herunder hjerne, øjne, trigeminusganglier og tonsiller, brissel, milt og rygmarv fra kvæg på over seks måneder."

b) I punkt 2, tredje punktum, udgår "i den pågældende medlemsstat".

c) Følgende indsættes som punkt 6:

"6) Som en undtagelse til bestemmelserne i punkt 1, litra a), nr. i), kan der træffes en beslutning efter proceduren i artikel 17 i direktiv 89/662/EØF om at tillade anvendelse af rygsøjle og dorsalrodsganglier fra:

a) kvæg, der er født, udelukkende opdrættet og slagtet i de medlemsstater, for hvilke det gennem en videnskabelig evaluering er fastslået, at forekomsten af BSE hos kvæg af national oprindelse er meget usandsynlig eller usandsynlig, men ikke udelukket, eller

b) kvæg, der er født efter den dato, hvor forbuddet mod fodring af drøvtyggere med pattedyrsproteiner trådte i kraft, og som stammer fra medlemsstater, hvor der er konstateret BSE hos dyr af national oprindelse, eller for hvilke det gennem en videnskabelig evaluering er blevet fastslået, at forekomsten af BSE i dyr af national oprindelse er sandsynlig.

Det Forenede Kongerige, Portugal, Finland, Sverige og Østrig kan få denne fravigelse bevilget på baggrund af tidligere indsendt og evalueret bevismateriale. Andre medlemsstater kan søge om denne fritagelse ved at indsende afgørende beviser til Kommissionen for litra a) eller b), alt efter hvad der er relevant.

Medlemsstater, der får denne fravigelse bevilget, sørger for ud over de krav, der er fastlagt i beslutning 98/272/EF og 2000/764/EF, at der anvendes en af de godkendte hurtigtest, der er anført i bilag IV A til beslutning 98/272/EF, på alle kreaturer på over 30 måneder:

a) som er døde på bedriften eller under transport, men som ikke er blevet slagtet med henblik på konsum, med undtagelse af de dyr, der er døde i fjerntliggende egne af medlemsstaterne, hvor der er en lille belægningsgrad og ringe sansynlighed for, at der forekommer BSE

b) som slagtes som normalt med henblik på konsum

c) som er født i løbet af det første år efter, at forbuddet mod fodring af drøvtyggere med pattedyrsproteiner er blevet håndhævet effektivt, og som er blevet opkøbt med henblik på destruktion i overensstemmelse med Kommissionens forordninger om vedtagelse af ekstrordinære støtteforanstaltninger til oksekødsmarkedet.

Fravigelse bevilges ikke til anvendelse af rygsøjle og dorsalrodsganglier fra kvæg på over 30 måneder fra Det Forenede Kongerige og Portugal undtagen den selvstyrende region Azorerne.

Sagkyndige fra Kommissionen kan gennemføre inspektioner på stedet med henblik på yderligere at vurdere de forelagte beviser."

Artikel 2

Denne beslutning anvendes fra den 31. marts 2001.

Artikel 3

Denne beslutning er rettet til medlemsstaterne.

Udfærdiget i Bruxelles, den 14. marts 2001.

På Kommissionens vegne

David Byrne

Medlem af Kommissionen

(1) EFT L 395 af 30.12.1989, s. 13.

(2) EFT L 62 af 15.3.1993, s. 49.

(3) EFT L 224 af 18.8.1990, s. 29.

(4) EFT L 24 af 30.1.1998, s. 9.

(5) EFT L 158 af 30.6.2000, s. 76.

(6) EFT L 1 af 4.1.2001, s. 21.

(7) EFT L 99 af 20.4.1996, s. 14.

(8) EFT L 321 af 19.12.2000, s. 47.